LV Eiropas Savienības Oficiālais Vēstnesis C 461/46

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 461/19)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

PASTEL DE CHAVES

EK Nr.: PT-PGI-0005-1126-2.7.2013.

AĢIN ( X ) ACVN ( )

1. Nosaukums

Pastel de Chaves

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Produkta apraksts, uz kuru attiecas 1. punktā minētais nosaukums

Pastel de Chaves ir pusmēness formas mīklas izstrādājums, kas sastāv no kārtainās mīklas ar plāniem mīklas slāņiem un ir pildīts ar teļa maltās gaļas pildījumu. Produktu piedāvā divos dažādos izmēros, ceptu vai dziļi sasaldētu, un ar turpmāk norādītajām fiziskajām un organoleptiskajām īpašībām.

1. tabula

Katra fiziskā parametra minimālo un maksimālo vērtību atainojums abiem Pastel de Chaves izmēriem

Pastel de Chaves Pastel de Chaves kā aperitīvs Min. Maks. Min. Maks. Garums (cm) 12 14 8 9 Platums (cm) 6 8,5 5 6 Augstums (cm) 3 4,5 2 3 Masa (g) 60 90 20 30





2. tabula

Organoleptiskās īpašības

Ārējais izskats Pusmēness formas kārtainās mīklas smalkmaizīte, kuras augšpusē ir izteikts pacēlums sānu daļā, kas rodas cepšanas laikā, izplešoties mīklas kārtām. Pēc cepšanas krāsa ir neviendabīga – tā variējas no tumši dzeltenas līdz zeltaini dzeltenai. Ārējais izskats Vertikālā griezumā ir redzams, ka mīkla sastāv no ļoti plāniem slāņiem, veidojot produktam raksturīgo smalko kārtainumu. Mīklas virsdaļai ir zeltaini dzeltena krāsa, kas kontrastē ar maltās gaļas ietekmē mazliet miklo un tumsnējo apakšdaļu. Vidusdaļā ir pildījums, kam ir neviendabīgs izskats tā dažādo sastāvdaļu dēļ – tajā ir atpazīstami gaļas un sīpolu gabaliņi. Konsistence Stingrā un kraukšķīgā mīkla izteikti kontrastē ar iekšējā pildījuma konsistenci, kas ir biezs, mīksts, mitrs, sulīgs un mutē kūstošs. Garša Smalkmaizītes garša un smarža veidojas no kārtainās mīklas un teļa gaļas pildījuma raksturīgo īpašību saplūšanas, kad cepšanas laikā pildījuma šķidrums daļēji uzsūcas kārtainajā mīklā. Košļājot kārtainā mīkla ir vienlaicīgi kraukšķīga, taukaina un mutē kūstoša; pildījums ir mīksts, mitrs un aromātisks – tajā ir jūtama teļa gaļas, olīveļļas un sīpolu garša.

3.3. Dzīvnieku barība (tikai dzīvnieku izcelsmes produktiem)

—

3.4. Īpaši ražošanas posmi, kas jāveic noteiktajā ģeogrāfiskajā apgabalā

Pildījuma gatavošana

Šajā procesā, novērtējot “pareizo” pildījuma saturīgumu un mīkstumu, izšķirošā loma ir zinātībai, tāpēc to pārsvarā gatavo empīriski, paļaujoties uz konditora pieredzi un lietpratību.

Mīklas gatavošana, pildījuma ielikšana un smalkmaizītes formas veidošana

Šie procesi vislabāk apliecina konditoru zinātību, jo, lai izveidotu vienāda izmēra smalkmaizītes pusmēness formā ar tām raksturīgo smalko kārtainumu, stingro konsistenci un kraukšķīgumu, nepieciešama liela meistarība un roku veiklība.

Dziļā sasaldēšana

Pēc tam, kad Pastel de Chaves ir piešķirta pusmēness forma, daži konditori to tūlīt sasaldē. Šo procesu veic ražošanas vietās, lai nepieļautu nevēlamu pārcilāšanu un samazinātu mikrobioloģiskā piesārņojuma iespēju.

3.5. Īpaši noteikumi griešanai, rīvēšanai, iepakošanai u. c.

—

3.6. Īpaši noteikumi marķēšanai

Neatkarīgi no tirdzniecībai paredzētā noformējuma marķējumā jābūt šādām norādēm:

— “Pastel de Chaves – Indicação Geográfica Protegida” vai “Pastel de Chaves IGP”,

— Pastel de Chaves logotipam, kas atveidots turpmāk norādītajā paraugā.

4. Precīza ģeogrāfiskā apgabala definīcija

Chaves konsela

5. Saikne ar ģeogrāfisko apgabalu

5.1. Ģeogrāfiskā apgabala specifika

Kopš 1862. gada līdz pat mūsdienām ar smalkmaizīšu Pastel de Chaves gatavošanu saistītā zinātība nekad nav izplatījusies ārpus konselas robežām.

Transporta ceļu trūkums, kura dēļ Chaves ieleja vēl salīdzinoši nesenā pagātnē bija sarežģīti apmeklējama, aizkavēja šīs zinātības izplatīšanos ārpus izcelsmes reģiona robežām.

Šis fakts ir tieši saistīts ar produkta receptes vēsturi un uzglabāšanu: vairāk nekā 75 gadus tā atradās tikai viena vienīga uzņēmuma, Casa do Antigo Pasteleiro (“Vecā konditora nams”), rīcībā, kurā vēl joprojām atrodas oriģinālā cepeškrāsns. Tikai sākot no pagājušā gadsimta 40. gadiem, vietējā presē parādās liecības, ka noslēpums vairs nepieder tikai vienam uzņēmumam un ir kļuvis par Chaves konditoru meistarības simbolu. Daži sludinājumi, kuros uzsvērta iespēja piegādāt “pēc pasūtījuma jebkurā valsts vietā, saņemot maksājumu avansā” (Almanaque de Chaves, 1949), atspoguļo Pastel de Chaves iegūto nozīmi valsts mērogā.

Chaves konselā rakstiskas un mutiskas liecības apstiprina, ka “tālajā 1862. gadā Chaves [Šavešā] parādījās Pastel [smalkmaizīte], kuru cepa pirmā konditore vārdā D. Teresa Feliz Barreira”. (Notícias de Chaves, XXXVII gads – Nr. 1921, 1987. gada 22. aprīlis). Šo smalkmaizīšu pagatavošanas tradīcija un zinātība tika nodota no paaudzes paaudzē līdz pat mūsdienām, turklāt par produkta saikni ar noteikto ģeogrāfisko apgabalu, kurā to ražo, liecina tā nosaukums Pastel de Chaves (“Šavešas smalkmaizīte”) un fakts, ka Chaves tuvākajā apkaimē nav nekādu liecību par tādu pašu produktu vai to atdarinājumu gatavošanu. Jau 150 gadus Chaves konditori ir uzkrājuši zināšanas par šo smalkmaizīšu pildījuma un mīklas gatavošanas veidu, tādējādi šā produkta reputācija ir cieši saistīta ar tā izcelsmes vietu.

5.2. Produkta specifika

Pastel de Chaves no citiem miltu konditorejas izstrādājumiem atšķiras gan ar pusmēness formu, smalki kārtaino un kraukšķīgo mīklu, kas iegūta meistarīga un saskaņā ar tradīcijām veikta konditora roku darba rezultātā, gan pildījuma konsistenci – tas ir biezs, mīksts, mitrs, sulīgs un mutē kūstošs.

Ražošanas metode, ko izmanto, lai iegūtu trauslu un plānu mīklu, kā arī pildījumu, kurā atpazīstami gaļas un sīpolu gabaliņi, kurus saista pievienotā maize, ir atkarīga no Chaves konditoru iemantotās zinātības, kuru tie gadu gaitā izkopuši.

Pirmkārt, Chaves konditoru zinātību apliecina mīklas īpašā gatavošana: trīsreiz atkārtotais veltnēšanas, taukvielu pievienošanas un locīšanas process, kura beigās izveidotais mīklas rullis tiek sagriezts 2–3 cm platās šķēlēs, jo, lai izveidotu vienāda izmēra smalkmaizītes ar tām raksturīgo smalko kārtainumu, stingro konsistenci un kraukšķīgumu, nepieciešama liela meistarība un roku veiklība.

Otrkārt, pildījuma gatavošana: tā sastāvdaļas ir labi novārīta gaļa, mazos gabalos sagriezta cieta kviešu maize, kas veicina pildījuma saturīgumu un mīkstumu, un tas atspoguļojas gatavā produkta kvalitātē un pildījuma izskatā, kurā ir atpazīstami ar maizi cieši saistītie gaļas un sīpolu gabaliņi.

Treškārt, zinātība tiek izmantota smalkās kārtainās mīklas gatavošanā, kurai ir būtiska nozīme smalkmaizītes formas veidošanā, kas mijiedarbībā ar pildījumu piešķir tai specifisku izskatu iekšpusē un ārpusē, konsistenci, garšu un struktūru, kas šo gaļas smalkmaizīti padara unikālu.

Tādējādi ar zinātību par pildījuma un mīklas gatavošanu un smalkmaizītes formas veidošanu tiek iegūts specifisks produkts Pastel de Chaves.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Pastel de Chaves ražošana ir cieši saistīta ar zinātību, kas nepieciešama pildījuma un kārtainās mīklas gatavošanai, un produkta “pirmsākumi meklējami 1862. gadā, kad kāda pārdevēja, kuras izcelsme ir nezināma, devās pa pilsētu ar grozā saliktām neparastas formas smalkmaizītēm, kuras gan bija pārāk mazā skaitā, lai pietiktu visiem Šavešas gardēžiem. Ņemot vērā šo pieprasījumu un lai apmierinātu vietējo iedzīvotāju apetīti, Casa do Antigo Pasteleiro dibinātāja seņjora dona Tereza Feliša Bareira esot piedāvājusi viņai vienu mārciņu par šā garduma recepti” (Revista Unibanco, 2004, janvāris/februāris).

Uzticamas un ierastas vietējās metodes ir saglabājušās praktiski nemainīgas jau vairāk nekā pusotru gadsimtu, pateicoties šādiem apstākļiem: zinātībai, kas vairāk nekā 75 gadus bija tikai viena uzņēmuma (Casa do Antigo Pasteleiro) rīcībā; Chaves pilsētas novietojumam dziļā ielejā, kuru ieskauj granīta un slānekļa iežu augstienes, kas pārsniedz 1 084 metru augstumu virs jūras līmeņa un ilgu laiku apgrūtināja satiksmi, tādējādi aizkavējot šīs zinātības izplatīšanos ārpus izcelsmes reģiona robežām, jo nav nekādu liecību par līdzīga produkta gatavošanu apkārtējos apgabalos.

Tā kā Pastel de Chaves ilgā pēcgarša arī labi saglabājas atmiņā, šis produkts ir iekarojis ievērojamu vietu Portugāles kulinārijas repertuārā. Tas pelnīti ir saņēmis apzīmējumu “labākā kārtainās mīklas smalkmaizīte Portugālē” (Revista Unibanco, 2004, janvāris/februāris).

Pastel de Chaves reputācija un atpazīstamība, kas šo produktu jau vairāk nekā 150 gadus saista tikai un vienīgi ar Chaves konselu, ir plaši dokumentēta.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://www.dgadr.mamaot.pt/images/docs/val/dop_igp_etg/Valor/CE_pastel_chaves_2012.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.